b'\n_START_ARTICLE_\nThalys\n_START_PARAGRAPH_\nThalys este numele unei companii feroviare ce asigur\xc4\x83 leg\xc4\x83turi interna\xc8\x9bionale cu trenuri de mare vitez\xc4\x83 \xc3\xaentre Fran\xc8\x9ba, Belgia, \xc8\x9a\xc4\x83rile de Jos \xc8\x99i Germania.\n_START_SECTION_\nCompania\n_START_PARAGRAPH_\nThalys International, compania ce asigur\xc4\x83 exploatarea comercial\xc4\x83, este o societate belgian\xc4\x83 cu sediul la Bruxelles. Ac\xc8\x9bionarii companiei sunt SNCF cu 62%, SNCB cu 28% \xc8\x99i DB cu 10%. Compania colaboreaz\xc4\x83 cu compania olandez\xc4\x83 de c\xc4\x83i ferate pentru asigurarea serviciului \xc3\xaen \xc8\x9a\xc4\x83rile de Jos. Compania a fost fondat\xc4\x83 \xc3\xaen 1999 prin transformarea companiei Westrail International, o filial\xc4\x83 comun\xc4\x83 a SNCF \xc8\x99i SNCB fondat\xc4\x83 \xc3\xaen 1995._NEWLINE_\xc3\x8en 31 martie 2015, SNCF \xc8\x99i SNCB au \xc3\xaenfiin\xc8\x9bat THI Factory, o entitate care a preluat operarea trenurilor sub marca Thalys \xc3\xaen Fran\xc8\x9ba \xc8\x99i Belgia de la ac\xc8\x9bionari. Aceast\xc4\x83 nou\xc4\x83 societate este controlat\xc4\x83 de SNCF (60%) \xc8\x99i SNCB (40%).\n_START_SECTION_\nRe\xc8\x9bea\n_START_PARAGRAPH_\nRe\xc8\x9beaua Thalys este organizat\xc4\x83 \xc3\xaen jurul liniei de mare vitez\xc4\x83  Paris-Bruxelles (LGV Nord \xc3\xaen Fran\xc8\x9ba \xc8\x99i LMV 1 \xc3\xaen Belgia), linie utilizat\xc4\x83 \xc8\x99i de trenuri Eurostar Paris/Bruxelles-Londra (prin Lille) \xc8\x99i trenuri TGV franceze c\xc4\x83tre nordul Fran\xc8\x9bei \xc8\x99i Bruxelles. _NEWLINE_\xc3\x8en Belgia trenurile cu destina\xc8\x9bia Germania utilizeaz\xc4\x83 linia LMV 2 Louvain-Li\xc3\xa8ge, linie utilizat\xc4\x83 de asemenea \xc8\x99i de trenurile ICE \xc8\x99i de trenurile expres belgiene, precum \xc8\x99i linia LMV3 Li\xc3\xa8ge-Aachen. Leg\xc4\x83tura de 34 km Bruxelles-Louvain este asigurat\xc4\x83 pe linii clasice modernizate ce permit viteze maxime de 200 km/h. _NEWLINE_Din 13 decembrie 2009, Thalys circul\xc4\x83 pe o nou\xc4\x83 linie de mare vitez\xc4\x83, \xc3\xaentre Anvers \xc8\x99i Amsterdam (LMV 4 \xc3\xaen Belgia \xc8\x99i HSL Zuid \xc3\xaen Olanda) .'